Broj: 711-I-1362-M-86/21-02-8

Zagreb, 14. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Marka Jelića, župana Šibensko-kninske županije, za davanjem mišljenja Povjerenstva,** na 135. sjednici, održanoj 14. srpnja 2021.g., daje sljedeće

**MIŠLJENJE**

**Sukladno odredbama ZSSI-a, nema zapreke da supruga dužnosnika Marka Jelića, župana Šibensko-kninske županije, stupi u radni odnos na određeno vrijeme u Osnovnoj školi Domovinske zahvalnosti, Knin, čiji osnivač je Šibensko-kninska županija, s obzirom da dužnosnik, kao župan navedene jedinice regionalne samouprave, ne sudjeluje u postupku zasnivanja predmetnog radnog odnosa, a Školski odbor i ravnateljica navedene osnovne škole imenovani su prije dužnosnikovog stupanja na dužnost župana Šibensko-kninske županije.**

Obrazloženje

Zahtjev za davanjem mišljenja Povjerenstva podnio je dužnosnik Marko Jelić, župan Šibensko-kninske županije. U knjigama ulazne pošte zahtjev je zaprimljen pod poslovnim brojem: 711-U-3577-M-86/21-01-1 dana 12. srpnja 2021.g., povodom kojeg je otvoren predmet broj: M-86/21.

Člankom 3. stavkom 1. podstavcima 38. i 39. ZSSI-a propisano je da su župani, gradonačelnici i općinski načelnici te njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da Marko Jelić obnaša dužnost župana Šibensko-kunske županije, počevši od 4. lipnja 2021.g. te da je u mandatu 2017.-2021.obnašao dužnost gradonačelnika Grada Knina te je stoga povodom obnašanja navedenih dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da je Šibensko-kninska županija osnivač osnovnih i srednjih škola na području navedene županije, izuzevši osnovne škole na području Grada Šibenika. Dužnosnik nadalje navodi da je njegova supruga profesor njemačkog jezika te je, zbog odlaska nastavnice njemačkog jezika u Osnovnoj školi Domovinske zahvalnosti u Kninu na porodiljni dopust, došlo do potrebe popunjavanja navedenog radnog mjesta na određeno vrijeme. Dužnosnik dodatno napominje da je riječ o deficiarnom zanimanju na području Grada Knina i Šibensko-kninske županije te da je njegova supruga do sada u više navrata bila angažirana na sličnim poslovima zamjene u osnovnim i srednjim školama. Dužnosnik od Povjerenstva traži mišljenje bi li prijava njegove supruge na javni natječaj za radno mjesto na određeno vrijeme u ustanovi čiji osnivač je Šibensko-kninska županija predstavljao potencijalni sukob interesa te pritom ističe da je sustav odabira nastavnika u domeni ravnatelja škole i školskog odbora koji nisu birani niti imenovani u dužnosnikovom mandatu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, kada se osnovano može smatratin da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Uvidom u podatke sudskog registra Trgovačkog suda u Zadru - Stalne službe u Šibeniku utvrđeno je da je pod matičnim brojem subjekta: 060159632, OIB: 87693827782 upisana Osnovna škola Domovinske zahvalnosti, sa sjedištem u Kninu, pravnog oblika ustanova. Kao jedini osnivač navedene ustanove upisana je Šibensko-kninska županija, a kao osoba ovlaštena za zastupanje upisana je ravnateljica Marija Stojanović, temeljem odluke Školskog odbora od 15. studenoga 2019.g.

Člankom 107. Zakona o odgoju i obrazovanju u osnovnim i srednjim školama („Narodne novine“ broj 68/18. i 98/19.) propisano je da se radni odnos u školskoj ustanovi zasniva ugovorom o radu na temelju natječaja koji se objavljuje na mrežnim stranicama i oglasnim pločama Hrvatskog zavoda za zapošljavanje te mrežnim stranicama i oglasnim pločama školskih ustanova, a rok za primanje prijava kandidata ne može biti kraći od osam dana.

Sukladno članku 114. istog Zakona, o zasnivanju i prestanku radnog odnosa odlučuje ravnatelj uz prethodnu suglasnost školskog odbora, a samostalno u slučaju kada je zbog obavljanja poslova koji ne trpe odgodu potrebno zaposliti osobu na vrijeme do 60 dana. Ako se školski odbor ne očituje u roku od 10 dana od dana dostave zahtjeva za suglasnošću iz stavka 1. ovog članka, smatra se da je suglasnost dana.

Nadalje, člancima 118. i 119. navedenog Zakona propisano je da školom upravlja školski odbor koji, između ostaloga, imenuje i razrješuje ravnatelja škole. Školski odbor ima sedam članova, od kojih jednog člana bira i razrješuje radničko vijeće, a ako radničko vijeće nije utemeljeno, imenuju ga i opozivaju radnici neposrednim i tajnim glasovanje, a ostalih šest članova imenuje i razrješava:

– učiteljsko, nastavničko, odnosno odgajateljsko vijeće dva člana iz reda učitelja, nastavnika i stručnih suradnika,

– vijeće roditelja jednog člana iz reda roditelja koji nije radnik škole,

– osnivač tri člana.

S obzirom da sukladno odredbama Zakona o odgoju i obrazovanju u osnovnim i srednjim školama, o zasnivanju i prestanku radnog odnosa odlučuje ravnatelj škole, uz prethodnu suglasnost školskog odbora, a nakon provedenog javnog natječaja, Povjerenstvo obrazlaže da dužnosnik Marko Jelić kao župan Šibensko-kninske županije ne sudjeluje u postupku zapošljavnja u Osnovnoj školi Domovinske zahvalnosti čiji osnivač je Šibensko-kninska županija.

Također, iz podataka objavljenih u sudskom registru nadležnog trgovačkog suda proizlazi da je ravnateljica navedene osnovne škole, koja odlučuje o zasnivanju i prestanku radnog odnosa u školi, imenovana temeljem odluke Školskog odbora od 15. studenoga 2019.g., odnosno prije nego što je dužnosnik Marko Jelić stupio na dužnost župana Šibensko-kninske županije.

S obzirom na navedeno, sukladno odredbama ZSSI-a ne postoji zapreka za zapošljavanje na određeno vrijeme supruge dužnosnika Marka Jelića u Osnovnoj školi Domovinske zahvalnosti, Knin čiji osnivač je Šibensko-kninska županija, s obzirom da dužnosnik kao župan Šibensko-kninske županije ne sudjeluje u postupku zasnivanja navedenog radnog odnosa, a ravnatelj i članovi Školskog odbora Osnovne škole Domovinske zahvalnosti imenovani su prije dužnosnikovog stupanja na navedenu dužnost.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marko Jelić, elektronička dostava
2. Objava na internetskoj stranici Povjerenstva
3. Pismohrana